《望九华山》
宋代·刘敞

九华非人境，闻誉不相识。南浮大江波，始见苍翠色。

是时雨初大，积霭尚融液。九峰若惊龙，并跃云外碧。

森然耸牙角，未谓真是石。问名审其实，欢喜惬所适。

恢奇一何甚，远想始开辟。造化竞淫巧，斧斤恣彫刻。

不然何其功，不与嵩华敌。我行宇宙间，若此曾未觌。

中国名山川，几何亢斯迹。徘徊不能去，尘土愧行役。

平生乐间旷，时俗况迫阨。谁为隐君子，携手宅岩隙。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。